**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 06.04.2022, ora 08:00 – 07.04.2022, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 07.04.2022, ora 07:00**

**RÂURI**

**Debitele au fost, în general, în scădere**, exceptând râurile din bazinele hidrografice: Crasna, Barcău, Vedea, Bârlad, Jijia, bazinele inferioare ale Argeșului, Ialomiței, cursul mijlociu și inferior al Prutului și râurile din Dobrogea, unde au fost relativ staționare.

Debitele se situează la valori sub mediile multianuale lunare, cu coeficienţi moduli cuprinşi între 30 – 80%, mai mari (în jurul și peste normalele lunare) pe râurile din bazinele hidrografice: Vișeu, Iza, Tur, Someș (exceptând Someșul Mic), Crișuri, cursul superior al Bistriței şi mai mici (sub 30% din normalele lunare) pe râurile din bazinele hidrografice: Cerna, Vedea, Rm. Sărat, Bârlad, Tazlău, afluenții din bazinul inferior al Jiului și afluenții din bazinul Prutului.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, în scădere**, exceptând râurile din bazinele hidrografice: Caraș, Nera, Cerna și bazinul superior al Timișului, unde vor fi în creștere ca urmare a precipitațiilor prognozate, cedării apei din stratul de zăpadă și propagării.

Pe râurile din bazinele hidrografice: Crasna, Barcău, Vedea, Bârlad, Jijia, bazinele inferioare ale Argeșului, Ialomiței, cursul mijlociu și inferior al Prutului și râurile din Dobrogea, debitele vor fi relativ staționare.

Creșteri de niveluri și debite pot apărea pe unele râuri mici din zonele de deal și de munte, mai ales pe cele din vestul și nord-vestul țării, ca urmare a precipitațiilor prognozate și cedării apei din stratul de zăpadă.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 06.04.2022 – 07.04.2022 a fost în creștere, având valoarea de 5300 m3/s**, sub media multianuală a lunii aprilie (7900 m3/s).

În aval de Porţile de Fier debitele au fost în creştere.

**Debitul la intrarea în țară (secțiunea Baziaș) va fi în creștere (5600 m3/s).**

Pe tot sectorul aval de Porțile de Fier debitele vor fi în creștere.

**Alimentări cu apă**

Judeţul Iaşi

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iaşi, S.C. Piscicola S.R.L. Iaşi şi S.C. CC & PES S.R.L. Iaşi prin reducerea debitelor la sursa r. Miletin – ac. Hălceni, corespunzător treptei I de aplicare a restricţiilor.

Judeţul Vaslui

Se mențin prevederile din „Planul de restricții și folosire a apei în perioade deficitare”, astfel:

- treapta III - pentru S.C. AQUAVAS S.A. VASLUI – Sucursala Vaslui, din acumularea Solești.

**2.** **Situaţia meteorologică în intervalul 06.04.2022, ora 09:00 –07.04.2022, ora 06:00**

**ÎN ŢARĂ**

Vremea a continuat să se încălzească, devenind caldă pentru această dată în cea mai mare parte a țării. Pe parcursul zilei cerul a fost variabil la senin, cu unele înnorări în regiunile nordice și centrale, dar numai cu totul izolat în nordul Carpaților Orientali a plouat slab. Noaptea cerul s-a înnorat treptat în jumătatea de vest a teritoriului și a început să plouă spre dimineață în sudul Banatului, iar în rest s-a menținut mai mult senin. Vântul a suflat slab şi moderat, cu unele intensificări pe crestele montane cu precădere ale Carpaților Orientali, unde rafalele au depășit 70 km/h, dar temporar și pe arii restrânse și în regiunile estice, iar spre sfârșitul intervalului și în cele vestice, cu rafale de 40...50 km/h. Stratul de zăpadă prezent doar în zona montană înaltă, măsura -în platformele staţiilor meteo- până la 194 cm în Munţii Făgăraş, la peste 2000 m altitudine. Temperaturile maxime s-au încadrat între 10 grade la Sulina și 24 de grade la Moldova Nouă, iar la ora 06.00 se înregistrau valori termice cuprinse între -5 grade la Miercurea Ciuc și 15 grade la Oravița, Moldova Nouă și Băile Herculane. Seara și noaptea pe litoral s-a semnalat ceață, iar în depresiunile din estul Transilvaniei a fost brumă.

*Observație: de ieri de la ora 06.00, au fost în vigoare 3 atenționări cod galben pentru fenomene meteorologice periculoase imediate, 2 emise de SRPV Constanța și 1 de SRPV Sibiu.*

**LA BUCUREŞTI**

Vremea s-a menținut frumoasă şi a devenit caldă pentru această dată. Cerul a fost senin, iar vântul a suflat slab până la moderat. Temperatura maximă a fost de 21 de grade la Afumați și Băneasa și 22 de grade la Filaret, iar la ora 06.00 se înregistrau 2 grade la stația meteo Băneasa și 5 grade la Afumați și Filaret.

**3. Prognoza meteorologică în intervalul 07.04.2022, ora 09:00 –08.04.2022, ora 09:00**

**ÎN ŢARĂ**

Vremea se va răci faţă de ziua anterioară, mai accentuat în vest, sud-vest și centru, unde valorile termice diurne se vor situa sub mediile multianuale. Cerul va avea înnorări și, mai ales în prima parte a intervalului, va ploua temporar în Banat, Crișana, Oltenia, local în Muntenia, sudul Dobrogei, în Transilvania și Maramureș și izolat în rest. În zona de munte cantitățile de apă pot depăși izolat 10...15 l/mp, iar la altitudini mai mari de 1800 m, trecător se vor semnala precipitații mixte. Vântul va sufla slab și moderat, cu intensificări temporare la munte, în special pe creste unde, cu precădere spre sfârșitul intervalului, rafalele vor depăși 70...80 km/h, iar local și temporar și în est, sud-est și în extremitatea de nord-vest. Temperaturile maxime se vor încadra între 10 și 21 de grade, cu cele mai ridicate valori în Moldova și nord-estul Munteniei, iar cele minime vor fi cuprinse între 3 și 9 grade. Izolat, îndeosebi noaptea, se va forma ceață.

**LA BUCUREŞTI**

Cerul va prezenta înnorări și, mai ales după-amiaza și seara, trecător va ploua slab. Vântul va sufla slab și moderat. Temperatura maximă, mai scăzută decât în ziua precedentă, se va situa în jurul valorii de 18 grade, iar cea minimă va fi de 6...8 grade.

**4. Buletin nivometeorologic pentru perioada 06.04.2022, ora 20.00 – 07.04.2022, ora 20.00**

**Munţii Făgăraş:** **RISC 3 - ÎNSEMNAT**

La peste 1800 m, în partea superioară se întâlnește un strat de zăpadă umezit și puțin stabilizat, ce depășește pe alocuri 20-25 cm, care se va umezi suplimentar datorită ploilor și temperaturilor diurne majoritar pozitive. Acest strat poate aluneca cu ușurință peste stratul mai vechi și înghețat. Vântul puternic va favoriza formarea de noi plăci de vânt, îndeosebi pe versanții cu orientare estică. În zonele adăpostite se mențin depozitele mai consistente de zăpadă. Spontan, datorită umezirii suplimentare a zăpezii din partea superioară, dar și la supraîncărcări, se pot declanșa avalanșe mici și medii – riscul va fi însemnat (3).

La altitudini de 1500-1800 m stratul de zăpadă este mai redus și umezit mai ales în partea superioară. Datorită temperaturilor diurne pozitive și al ploilor, zăpada umedă poate aluneca peste straturile mai vechi și se vor putea declanșa spontan avalanșe de suprafață de topire, producerea avalanșelor fiind amplificată la supraîncărcări mari, pe pantele înclinate - risc moderat (2).

**Munţii Bucegi:** **RISC 3 - ÎNSEMNAT**

La altitudini mai mari de 1800 m se găsesc plăci noi de vânt și un strat de zăpadă recentă ușor umezită, ce depășește local 15 cm, depus peste stratul vechi, înghețat și stabilizat în mare parte. Vântul puternic va determina apariția unor noi plăci de vânt în apropierea crestelor, îndeosebi pe versanții cu orientare estică. Pe văi și în locurile adăpostite se întâlnesc depozite însemnate de zăpadă. Temperaturile diurne ușor pozitive vor favoriza umezirea suplimentară a zăpezii de la suprafață, care poate aluneca spontan peste stratul vechi și declanșa avalanșe de suprafață de topire, îndeosebi pe pantele mai înclinate. Riscul declanșării avalanșelor se va menține însemnat (3), îndeosebi la supraîncărcări, ce pot angrena zăpada din partea superioară, plăcile de vânt și izolat straturi mai vechi, încă instabile.

Sub 1800 m, stratul de zăpadă are dimensiuni mult mai reduse, fiind deja absent la altitudini de 1500-1600 m. Spre altitudini de 1800 m sunt însă zone cu zăpadă recentă, umezită, ce prezintă straturi încă instabile, unde spontan, datorită temperaturilor diurne pozitive și al ploilor, se vor putea declanșa avalanșe de dimensiuni în general mici, pe pantele mai înclinate, îndeosebi din zonele cu depozite mai însemnate de zăpadă, riscul declanșării avalanșelor fiind amplificat la supraîncărcări mari - risc moderat (2).

**Munţii Rodnei:** **RISC 3 - ÎNSEMNAT**

La altitudini de peste 1800 m, întâlnim un strat instabil de zăpadă recentă, ce depășește local 25-30 cm, depus peste stratul vechi, înghețat și stabilizat în mare parte. Vântul puternic a favorizat formarea de noi plăci de vânt, iar altele noi se vor forma în apropierea crestelor, îndeosebi pe versanții estici. Pe văi și în locurile adăpostite se întâlnesc depozite însemnate de zăpadă. Spontan, pe fondul încălzirii vremii și al ploilor, dar mai ales la supraîncărcări, se vor putea declanșa curgeri și avalanșe de dimensiuni mici sau medii, riscul declanșării avalanșelor fiind amplificat în zonele cu plăci de vânt și depozite mai însemnate, pe pantele mai înclinate - risc însemnat (3).

Sub 1800 m, stratul de zăpadă are dimensiuni mai reduse. La altitudini mai mari, spre 1800 m, sunt însă zone cu zăpadă recentă mai consistentă și straturi încă instabile, unde spontan, datorită temperaturilor diurne pozitive și al ploilor, se vor putea declanșa avalanșe de dimensiuni în general mici și izolat medii, în special pe pantele mai înclinate unde sunt depozite mai însemnate de zăpadă, riscul declanșării avalanșelor fiind amplificat la supraîncărcări mari - risc moderat (2).

**Munţii Parâng-Şureanu:** **RISC 3 - ÎNSEMNAT**

La altitudini de peste 1800 m, în partea superioară a stratului se întâlnește un strat ce depășește pe alocuri 10-15 cm de zăpadă recentă și umezită, depus peste stratul vechi, înghețat și parțial stabilizat. Pe văi și în locurile adăpostite se întâlnesc depozite mai însemnate de zăpadă. Îndeosebi la supraîncărcări, dar izolat și în mod spontan, pe fondul temperaturilor pozitive și al ploilor, zăpada umezită din partea superioară și plăcile de vânt din apropierea crestelor pot fi dislocate și izolat se pot angrena și straturi mai vechi, încă instabile - risc însemnat (3).

Sub 1800 m, stratul de zăpadă are dimensiuni mult mai reduse, iar zăpada este parțial umezită. În mod spontan, pe fondul temperaturilor pozitive și al ploilor, se vor putea declanșa avalanșe de topire de dimensiuni relativ mici, pe pantele mai înclinate, îndeosebi din zonele cu depozite mai însemnate de zăpadă din zona 1600-1800 m, riscul fiind amplificat la supraîncărcări - risc moderat (2).

**Munţii Ţarcu-Godeanu:** **RISC 3 - ÎNSEMNAT**

La altitudini de peste 1800 m, în partea superioară a stratului de zăpadă este un strat redus de zăpadă recentă, depus peste cel vechi, stabilizat în mare parte. Vântul puternic a format noi plăci de vânt în apropierea crestelor și a favorizat depunerea zăpezii pe văi și în locurile adăpostite, unde se întâlnesc depozite mai însemnate de zăpadă. Spontan, datorită temperaturilor pozitive și al ploilor, zăpada din partea superioară se va umezi suplimentar și se vor putea declanșa curgeri și avalanșe de topire de suprafață, riscul declanșării avalanșelor fiind amplificat la supraîncărcări, izolat putând fi angrenate și straturi mai vechi, încă instabile - risc însemnat (3).

Sub 1800 m, stratul de zăpadă are dimensiuni mai reduse, local consistente în etajul altitudinal 1600-1800 m. În condițiile creșterii temperaturii și al ploilor, zăpada se va umezi suplimentar în partea superioară. Spontan se pot declanșa curgeri și avalanșe de topire de suprafață, riscul declanșării avalanșelor fiind amplificat la supraîncărcări, pe pantele mai înclinate, îndeosebi din zonele cu depozite mai însemnate de zăpadă aflate la altitudini din zona 1600-1800 m - risc moderat (2).

**Munţii Călimani-Bistriţei-Ceahlău:** **RISC 3 - ÎNSEMNAT**

La altitudini de peste 1800, la suprafață este un strat de zăpadă recentă, umezit și cu stabilitate redusă, ce depășește local 10-15 cm, îndeosebi în Masivele Călimani și Bistriței, depus peste stratul vechi și stabilizat în mare parte. Pe văi și în locurile adăpostite se întâlnesc depozite însemnate de zăpadă, iar pe versanți sunt plăci de vânt. Spontan, pe fondul vremii relativ calde și al ploilor, se vor putea declanșa curgeri și avalanșe de topire de dimensiuni mici și medii. Riscul va fi însemnat (3) și va fi amplificat la supraîncărcări oricât de mici, când poate fi dislocat stratul superior de zăpadă și izolat straturile mai vechi, încă instabile.

Sub 1800 m, stratul de zăpadă este mai consistent între 1500-1800 m, sub 1500 m fiind parțial topit. În condițiile temperaturilor pozitive ridicate și al ploilor, se vor putea declanșa spontan unele avalanșe de topire de dimensiuni mici și izolat medii, riscul declanșării fiind amplificat la supraîncărcări mari, pe pantele mai înclinate, îndeosebi din zonele cu depozite mai însemnate de zăpadă – risc moderat (2).

**Munţii Vlădeasa-Muntele Mare:** **RISC 2 – MODERAT**

Stratul de zăpadă este mai însemnat pe văi, unde a fost transportată de vânt. În apropierea crestelor se întâlnesc unele plăci de vânt recente. La altitudini mici, zăpada este deja topită. Valorile ridicate de temperatură și ploile vor produce umezirea suplimentară a zăpezii, astfel încât vor fi condiții pentru declanșări spontane de avalanșe de topire, de dimensiuni în general mici, îndeosebi pe pantele mai înclinate, riscul declanșării avalanșelor fiind amplificat la suprasarcini mici - risc moderat (2).

**Evoluția vremii în ultimele 24 de ore:**

Vremea a continuat să se încălzească față de intervalul precedent. Cerul a fost mai mult noros în masivele din nordul țării, unde pe arii restrânse a nins slab și variabil, în rest. Vântul a suflat în general moderat, cu rafale ce au atins 55-65 km/h pe crestele din Carpații Meridionali și 80-90 km/h pe cele din Carpații Orientali și Occidentali, viscolind trecător zăpada. Trecător s-a semnalat ceață, asociată și cu depunere de chiciură. Față de ziua de ieri, la ora 15, stratul de zăpadă a scăzut în întreaga zonă montană, mai accentuat la Vârful Iezer (15 cm) și Păltiniș (11 cm), fiind în întregime topit la stațiile aflate la altitudini mai joase. Au fost semnalate mai multe avalanșe de topire de suprafață, de la altitudini mai mari de 2000 m.

**Grosimea stratului de zăpadă în 06.04.2022, ora 15.00:**

**Carpaţii Meridionali:** 199 cm la Bâlea-Lac, 198 cm la Vf. Omu, 126 cm Vf. Țarcu, 43 cm la Cuntu, 12 cm la Păltiniș, 12 cm la Parâng;

**Carpaţii Orientali:** 108 cm la Lăcăuți, 90 cm la Vf. Călimani, 77 cm la Ceahlău-Toaca, 49 cm la Bucin, 45 cm la Vârfu Iezer, 5 cm la Penteleu;

**Carpaţii Occidentali:** 46 cm la Stâna de Vale, 11 cm la Vf. Vlădeasa 1800, 12 cm la Semenic.

**Prognoza vremii în intervalul 06.04.2022, ora 21.00 - 07.04.2022, ora 21.00:**

Cerul va fi mai mult noros. Va ploua pe arii extinse în vestul Carpațil Occidentali și vestul celor Meridionali și mai restrânse în restul masivelor, în partea a doua a zilei. Vântul va sufla moderat la tare din sector sud-vestic, cu rafale de 70-80 km/h îndeosebi pe crestele Carpaților Orientali, spulberând zăpada. Trecător se va semnala ceață, asociată izolat și cu depunere de chiciură.

**Temperaturi prognozate în intervalul 06.04.2022, ora 21.00 - 07.04.2022, ora 21.00:**

**Peste 1800 m:** temperaturi minime: -3 la 2 gr.C; temperaturi maxime: -2 la 5 gr.C;

**Sub 1800 m:** temperaturi minime: 2 la 4 gr.C; temperaturi maxime: 5 la 10 gr.C.

**Vânt la peste 2000 m:** din sector vestic la început, apoi sudic, cu intensificări de 80-100 km/h în cursul nopții.

**Izoterma de 0 grade:** în coborâre, de la 2100-2300 m la 1800-1900 m.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

***Administrația Națională Apele Române*** revine cu informaţii despre poluarea accidentală cu substanțe necunoscute a apei pârâului Bratcu, semnalată la data de 04.04.2022, la ora 14:00, în zona Defileul Jiului, judeţul Gorj. După efectuarea analizelor de laborator pentru probele de apă prelevate în data de 04.04.2022, s-a constatat că poluarea nu se validează.

***Administrația Națională Apele Române*** revine cu informaţii despre poluarea accidentală cu deşeuri (zgură, cenuşă de aluminiu) a apei pârâului Bălăşiţa, produsă la data de 31.03.2022, la ora 10:50, în zona localităţii Balş, judeţul Olt. În urma controlului efectuat la data de 06.04.2022, control realizat cu prilejul verificării măsurilor impuse prin nota de constatare nr. 174/31.03.2022, prin care s-a impus ecologizarea luciului de apă şi a malurilor acestuia de deşeurile abandonate, cu termen de realizare 04.04.2022, s-au constatat următoarele: deşeurile abandonate au fost ridicate şi luciul apei nu mai prezenta irizaţii. Având în vedere cele constatate, se va îndepărta barajul de pământ, deblocându-se cursul de apă. A fost prelevată o probă de apă de către reprezentanţii LCA - S.G.A. Olt în punctul aval de poluant, înainte de barajul de pamânt.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 05.04.2022, în cadrul Reţelei Naţionale de Monitorizare, nu au fost înregistrate depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon). **A fost înregistrată depășirea valorii limită zilnice pentru indicatorul particule în suspensie PM10 la stațiile: CJ-5**. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

***Administrația Rezervației Biosferei Delta Dunării*** informează despre izbucnirea, la data de 06.04.2022, în jurul orei 08:00, unui incendiu de stuf, papură şi vegetaţie uscată, în zona Dunăre, braţ Sfântu Gheorghe, km 28, mal stâng, judeţul Tulcea. Nu sunt obiective economice în zonă. Se va reveni cu informaţii după stingerea incendiului.

***Garda Forestieră Râmnicu Vâlcea*** informează despre producerea, la data de 31.03.2022, ora 07:30, unui incendiu care a afectat 10,3 ha litieră pe raza O.S. Hurezani, localitatea Hurezani, judeţul Gorj. Incendiul a fost stins în aceeași zi, la ora 19:00, prin intervenția a 1 silvicultor, 4 pompieri și 6 cetățeni. Cauza: foc deschis şi nesupravegheat pe teren agricol.

***Garda Forestieră Râmnicu Vâlcea*** informează despre producerea, la data de 30.03.2022, ora 11:10, unui incendiu care a afectat 25 ha litieră pe raza O.S. Hurezani, localitatea Berleşti, judeţul Gorj. Incendiul a fost stins în aceeași zi, la ora 19:50, prin intervenția a 3 silvicultori, 5 pompieri și 32 cetățeni. Cauza: foc deschis şi nesupravegheat pe teren agricol.

***Garda Forestieră Râmnicu Vâlcea*** informează despre producerea, la data de 31.03.2022, ora 17:25, unui incendiu care a afectat 54,8 ha litieră pe raza O.S. Hurezani, localitatea Berleşti, judeţul Gorj. Incendiul a fost stins în data de 01.04.2022, la ora 02:10, prin intervenția a 3 silvicultori, 4 pompieri și 13 cetățeni. Cauza: foc deschis şi nesupravegheat pe teren agricol.

***Garda Forestieră Râmnicu Vâlcea*** informează despre producerea, la data de 31.03.2022, ora 21:10, unui incendiu care a afectat 4,2 ha litieră pe raza O.S. Hurezani, localitatea Bustuchin, judeţul Gorj. Incendiul a fost stins în aceeași zi, la ora 23:00, prin intervenția a 1 silvicultor și 4 cetățeni. Cauza: foc deschis şi nesupravegheat pe teren agricol.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 05.04.2022-06.04.2022 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

Nu au fost semnalate evenimente deosebite.

DIRECȚIA DE COMUNICARE, TRANSPARENȚĂ ȘI IT